Jäähoki Eesti meister HC Panter teenis Balti liigas kolmanda võidu, kui alistas lätlaste Riia Prizma 4:2.
Panter läks esimesel perioodil Kevin Parrase väravast 1:0 juhtima. Teise perioodi keskel viigistas seisu Edijs Brahmanis, kuid viigiseis ei püsinud kaua, sest vaid poolteist minutit hiljem taastas Pantri eduseisu Nikita Puzakovi tabamus.
Otsustava perioodi alguses skooris Pantri kolmanda värava Rasmus Kiik. Arturs Apfelbaums viskas küll Prizma eest ühe tagasi, aga lõppseisu vormistas Pantri ründaja Daniil Fursa. Mängu parimaks valitud Villem-Henrik Koitmaa tegi võitjate väravasuul 28 tõrjet.
Panter on üheksast mängust võitnud kolm ja kaotanud kuus. Turniiritabelis asub Eesti klubi kuue punktiga viiendal kohal. Prizma on 12 punktiga neljandal positsioonil.
Eeloleval nädalavahetusel läheb Panter kahel korral võõrsil vastamisi HS Riiaga, kes hoiab tabelis kuuendat kohta.
Toimetaja: Henrik Laever